《族祖按察公署中泠然亭小饮 其一》
清代·秦松龄

暂作南州客，招携在绿池。乡心钟度晚，官阁雨来迟。

静理风尘得，孤怀骨肉知。浓阴终日语，却似在家时。

作者简介：（1637—1714）江南无锡人，字汉石，又字次椒，号留仙，又号对岩，晚号苍岘山人。顺治十二年进士，官检讨，以事罢官。康熙间举鸿博，官谕德，不久又罢。家有寄畅园，在惠山之麓，常读书其中。工诗，七律尤善。有《毛诗日笺》、《苍岘山人集》。